Splinternuwe radiovervolgverhaal kry 'n eie lewe op sosiale media | Maroela Media
Splinternuwe radiovervolgverhaal kry 'n eie lewe op sosiale media
Skermskoot van die groep op Facebook
Boggomsbaai is 'n splinternuwe Afrikaanse radiovervolgverhaal van byna vyf maande wat van vandag af op verskeie gemeenskapsradiostasies dwarsoor die land gehoor kan word.
Boggomsbaai is egter veel meer as net 'n radiovervolgverhaal – die luisteraar kan via sosiale media deel word van die kusgemeenskappie en sy intriges. Hierdie opwindende radiodramabring 'n nuwe dimensie na Afrikaanse radiodrama: sosiale media is vir die eerste keer deel van die uitspeel van die verhaal. Die karakters kry 'n eie lewe deur hul Facebook-profiele, en luisteraars kan regdeur die reeks met hulle vriende maak en lekker saamkuier. Hulle sal die geleentheid hê om met die karakters gesels, te bespiegel oor verwikkelinge in die storielyn en voorstelle te maak oor hoe die storie kan ontwikkel. Sluit gerus by Boggomsbaai se Mense op Facebook aan.
Aan die een kant is daar die geliefde ou prof. Daan de Villiers (Anton Dekker) wat saamstaan met Estelle (Estie) Botha (Magda van Biljon), die dorp se bibliotekaresse, om die ontwikkeling te keer. Hulle glo dat dit die dorp sy karakter en rustigheid sal ontneem. Aan die ander kant staan die selfaangestelde en arrogante burgemeester van Boggomsbaai, Gysbert Venter (Lochner de Kock) en sy trawante – wat grootskaalse ontwikkeling beplan. Aangesien hy omtrent driekwart van Boggomsbaai besit, gaan hy niks en niemand in sy pad laat staan nie.
Boggomsbaai gaan van Maandag 27 Oktober weer deel van luisteraars se lewens word. Klik hier om te sien waar jy kan inskakel om saam te luister en onthou om by die Facebook-groep aan te sluit!